钦定古今图书集成/明伦汇编/官常典/第367卷 > 赵绰
## 钦定古今图书集成/明伦汇编/官常典/第367卷 > 赵绰

按《隋书》本传：“绰，河东人也。性质直刚毅。在周初，为天
官府史，以恭谨恪勤，擢授夏官府下士，稍以明干见
知，累转内史中士。父艰去职，哀毁骨立，世称其孝。既
免丧。”〈阙三字〉教中士。高祖为丞相。知其清正引为录
事参军。寻〈阙三字〉大夫，从行军总管。是云晖击叛蛮，
以功拜仪同，赐物千段。高祖受禅，授大理丞。处法平
允，考绩连最，转大理正，寻迁尚书都官侍郎。未几，转
刑部侍郎。治梁士彦等狱，赐物三百段，奴婢十口，马
二十匹。每有奏谳，正色偘然。上嘉之，渐见亲重。上以
盗贼不禁，将重其法。绰进谏曰：“陛下行尧、舜之道，多
存宽宥。况律者，天下之大信，其可失乎？”上忻然纳之，
因谓绰曰：“若更有闻见，宜数陈之也。”迁大理少卿。故
陈将萧摩诃其子世略在江南作乱，摩诃当从坐。上
曰：“世略年未二十，亦何能为！以其名将之子，为人所
逼耳。”因赦摩诃。绰固谏不可，上不能夺，欲绰去而赦
之，固命绰退食。绰曰：“臣奏狱未决，不敢退朝。”上曰：“大
理其为朕特赦摩诃也。”因命左右释之。刑部侍郎辛
亶尝衣绯，裈，俗云利于官，上以为厌蛊，将斩之。绰曰：
“据法不当死，臣不敢奉诏。”上怒甚，谓绰曰：“卿惜辛亶
而不自惜也。”命左仆射高颎将绰斩之，绰曰：“陛下宁
可杀臣，不得杀辛亶。”至朝堂，解衣当斩。上使人谓绰
曰：“竟何如？”对曰：“执法一心，不敢惜死。”上拂衣而入，良
久乃释之。明日，谢绰，劳勉之，赐物三百段。时上禁行
恶钱，有二人在市，以恶钱易好者，武候执以闻。上令
悉斩之。绰进谏曰：“此人坐当杖，杀之非法。”上曰：“不关
卿事。”绰曰：“陛下不以臣愚暗，置在法司，欲妄杀之，岂
得不关臣事？”上曰：“撼大木不动者，当退。”对曰：“臣望感
天心，何论动木。”上复曰：“啜羹者热则置之。天子之威，
欲相挫耶？”绰拜而益前，诃之不肯退，上遂入治书。侍
御史柳彧复上奏切谏，上乃止。上以绰有诚直之心，
每引入阁中。或遇上与皇后同榻，即呼绰坐，评论得
失，前后赏赐万计。其后进位开府，赠其父为蔡州刺
史。时河东薛胄为大理卿，俱名平恕，然胄断狱以情
而绰守法，俱为称职。上每谓绰曰：“朕于卿无所爱惜，
但卿骨相不当贵耳。”仁寿中，卒官，时年六十三，上为
之流涕，中使吊祭，鸿胪监护丧事。有二子：元方、元袭。